google/wiki40b huggingface dataset:
Κύπελλο Ελλάδος καλαθοσφαίρισης γυναικών 2003-2004

To Κύπελλο Ελλάδος καλαθοσφαίρισης γυναικών 2003-2004 ξεκίνησε στις 14 Σεπτεμβρίου 2003 με τους αγώνες της πρώτης φάσης και τελείωσε στις 22 Φεβρουαρίου 2004 με τον τελικό μεταξύ του Αστέρα Εξαρχείων και του Δ.Α.Σ. Άνω Λιοσίων. Το κύπελλο κατέκτησε ο Δ.Α.Σ. Άνω Λιοσίων για δεύτερη φορά στην ιστορία του.
Παγκόσμιο Κύπελλο Ποδοσφαίρου Ενόπλων 1981

Το 30ο Παγκόσμιο Κύπελλο Ποδοσφαίρου Ενόπλων (ΣΙΣΜ) (τελική φάση) διεξήχθη στην Ντόχα του Κατάρ, από 12 ως 23 Ιουνίου 1981. Νικήτρια αναδείχθηκε η ομάδα του Κουβέιτ.
Κοινωνική επιχειρηματικότητα

Η κοινωνική επιχειρηματικότητα είναι ένας τύπος οικονομίας ο οποίος έχει ως στόχο το κοινό. Μια μορφή κοινωνικής επιχειρηματικότητας μπορεί να θεωρηθεί οι ΚοινΣΕπ, μορφή η οποία έχει στόχο την κοινωνική και αλληλέγγυα οικονομία.
Σιανός

Ο Σιανός είναι ένας ελληνικός χορός που προορίζεται για να ανοίγει γιορτές ή κοινωνικές εκδηλώσεις. Ο Σιανός είναι επίσης γνωστός στο νησί της Καρπάθου ως Κάτω Χορός. Οι άντρες ξεκινούν το χορό και οι γυναίκες εντάσσονται στην πορεία. Οι χορευτές κρατούν τα χέρια σε ένα πλέγμα καλαθιού (σταυρό). Ο πρώτος και ο τελευταίος χορευτής είναι πάντα άνδρες. Το μέτρο είναι 2/4 και υπάρχουν έξι βήματα στο χορό, τα οποία είναι παρόμοια με το Στα Τρία.
100.000 Δολάρια στον Ήλιο

Υπόθεση

Το αφεντικό της εταιρείας φορτηγών , ο Καστιλιάνο (Γκερτ Φρομπ), δίνει εντολή στον Τζον Στάινερ (Ρετζινάλντ Κέρναν), να οδηγήσει ένα νέο φορτηγό της εταιρείας με ένα πολύτιμο φορτίο μέσω της  Σαχάρας. 
Ο Στάινερ που είναι ένας νέος οδηγός για τη επιχείρηση, αντιμετωπίζεται με καχυποψία από τους άλλους εργαζόμενους. 
Το βράδυ ο Στάινερ βγαίνει για διασκέδαση σε ένα μπαρ με τον Ρόκο, τον Μαρέκ  και ορισμένους άλλους συναδέλφους. Το επόμενο πρωί το νέο φορτηγό  έχει εξαφανιστεί. Τότε ο Καστιλιάνο οργισμένος αναθέτει στον Μαρέκ (Λίνο Βεντούρα) και τον Στάινερ να βρούνε το φορτηγό που έχει κλαπεί από  τον Ρόκο (Ζαν Πολ Μπελμοντό).
Ο Ρόκο με τη φιλενάδα του, Πέπα (Άντρεα Παρίζι), πάνε προς τα σύνορα.  Ένα άγριο κυνηγητό ξεκινάει μέσα από τις ερήμους  και τις αδιάβατες περιοχές.
Ο Μαρέκ ταξιδεύει μαζί με τον Στάινερ μέσα στην ερήμο. Κατά τη διέλευση τους από ένα κράτος αποδεικνύεται ότι ο Στάινερ έίχε περάσει ξανά με άλλο όνομα ως Φροχτ που ήταν ο αρχηγός μιας ομάδας μισθοφόρων σε ένα πραξικόπημα. 
Ο Ρόκο καταφέρνει αρκετές φορές να ξεφύγει από τον Μαρέκ. Ο Μιτς-Μιτς, ένας άλλος οδηγός φορτηγού, έχει επανειλημμένα βοηθήσει τον Μαρέκ μέσα στην ερήμο. 
Κάποια στιγμή το φορτηγό του Ρόκο θα σταματήσει λόγω μιας βλάβης στη μηχανή. Έτσι θα στήσει μια παγίδα στον Μαρέκ και τον Στάινερ, όπου με την απειλή όπλου θα ανταλλάξει το χαλασμένο φορτηγό του με το φορτηγό του Μαρέκ. 
Ο Ρόκο θα αφήσει τον Μαρέκ και τον Στάινερ στη μέση της ερήμου και στη συνέχεια θα κατευθυνθεί σε μια συνοριακή πόλη όπου έχει ένα ραντεβού με έναν αγοραστή για να 
πουλήσει το φορτίο για 100.000 δολάρια. Εκεί όμως ο Ρόκο θα πέσει θύμα, αφού η φιλενάδα του Πέπα θα εξαφανιστεί με το πολύτιμο φορτίο.

Πληροφορίες παραγωγής

Ο σκηνοθέτης Ανρί Βερνέιγ είχε πει ότι η ταινία ήταν «ένα γουέστερν,  αλλά δεδομένου ότι στη Γαλλία δεν έχουμε τα άλογα, μπορώ να χρησιμοποιήσω τα φορτηγά. 
Έτσι έδωσα στον Ζαν Πολ ένα καπέλο, μπλε τζιν, και μπότες ενός καουμπόι. Είναι ένας από τους λίγους νέους ηθοποιούς στη Γαλλία ο οποίος  είναι νέος και γενναίος.»
Παναγιώτης Γ. Νόρδας

Βιογραφία

Ο Παναγιώτης Νόρδας καταγόταν από μεγάλη αγροτική οικογένεια του Σοφικού Κορινθίας. Υπηρέτησε την πατρίδα κατά τη διάρκεια του Β΄Παγκοσμίου Πολέμου, με το βαθμό του ανθυποφαρμακοποιού, στο Α' Στρατιωτικό Νοσοκομείο, στη μονάδα παρασκευής φαρμάκων. Επί κατοχής, στο σπίτι του κρύφτηκαν οι τότε εν ενεργεία αξιωματικοί Τσιπάς και Μακρίδης, ενώ φιλοξένησε και Άγγλους φυγάδες. Η Βρετανική κυβέρνηση του έστειλε ευχαριστήρια επιστολή, την οποία όμως αργότερα, με τα γεγονότα της Κύπρου το 1956, επέστρεψε εκφράζοντας έτσι την αντίθεση του. Λίγο πριν το ξέσπασμα του εμφυλίου, στις 8 Αυγούστου 1944, συνελήφθη και φυλακίσθηκε από αντάρτες του ΕΛΑΣ μαζί με άλλους 9 μεταξύ των οποίων ο Τ. Παπαδόπουλος, ο Β. Ειρήνης, ο Μ. Δουρδούμας και ο Κ. Αναγνωστόπουλος. Τα Δεκεμβριανά όμως άλλαξαν την κατάσταση και σώθηκε λίγο πριν την εκτέλεση του. Μετά το τέλος του πολέμου, το 1946, νυμφεύεται την οδοντίατρο Μαρία Μαυραγάνη και μαζί αποκτούν δύο παιδιά τον Γεώργιο και την Στυλιανή. Με την εγκαθίδρυση της δικτατορίας, του έγινε πρόταση να αναλάβει Δήμαρχος, όμως εκείνος αρνήθηκε προτείνοντας πέντε άλλα πρόσωπα με εξίσου μεγάλο κύρος και εκτίμηση στην πόλη, μεταξύ των οποίων τους δικηγόρους Μιχαήλ και Ειρήνη, καθώς και τον Στ. Κακάκη. Μετά από πολλές πιέσεις και προσωπική παρέμβαση του Κωνσταντίνου Μανιαδάκη, ο Π. Νόρδας ορκίζεται δήμαρχος στις 4 Αυγούστου 1967. Ο Παναγιώτης Νόρδας έχει συνδέσει το όνομα του, με την κατασκευή μεγάλων έργων υδροδότησης από το Λουτράκι προς την Κόρινθο, την κατασκευή όλων των οδών εντός σχεδίου πόλεως του Συνοικισμού, την ασφαλτοποίηση δρόμων και πλακόστρωση πεζοδρομίων, τον φωτισμό της πόλης και τέλος την αποπληρωμή όλων των δανείων του Δήμου. Παρέδωσε την δημαρχία μετά από την περάτωση μεγάλων έργων χωρίς κανένα χρέος. Πέθανε στις 27 Αυγούστου 1983, στη δε κηδεία του σύσσωμη η πόλη της Κορίνθου, αφήνοντας πίσω τις όποιες πολιτικές διαφορές, αποχαιρέτησε τον παλιό της Δήμαρχο, αναγνωρίζοντας έτσι την μεγάλη συνεισφορά του στην πόλη.
Έθελρεντ της Σκωτίας

Ηγούμενος του Ντάνκελντ

Ο Έθελρεντ ονομάστηκε ηγούμενος του Ντάνκελντ και είχε προορισμό την εκκλησιαστική σταδιοδρομία αλλά επειδή η Κέλτικη εκκλησία είχε υποβαθμιστεί σημαντικά οι ηγούμενοι διορίζονταν από τους λαϊκούς που εισέπρατταν τα έσοδα και διόριζαν τους άντρες που ρύθμιζαν τις εκκλησιαστικές υποθέσεις. Μετά τον διορισμό του στην θέση του ηγούμενου του Ντάνκελντ ο Έθελρεντ πήρε τεράστιες εκτάσεις και από τις δυο πλευρές του Φάιρθ και έκανε σημαντικά δώρα στην εκκλησία. Στα βόρεια του Φάιρθ έδωσε τα εδάφη του Αρντμόρ στον Καλντίς του Λοχ Λέβεν "με κάθε ελευθερία και χωρίς να δίνουν λόγο σε κανέναν επίσκοπο, βασιλιά ή κόμη". Στα νότια του Φάιρθ στο Μιντλόδιαν ίδρυσε την εκκλησία και το προάστιο του Χάλις δίνοντας τα εδάφη του Χάλις στην Αγία Τριάδα του Ντανφέρμλιν.

Κόμης του Φάιφ υπο αμφισβήτηση

Ο Έθελρεντ αναφέρεται πολλές φορές μορμάρος του Φάιφ, η αιτία της σύγχυσης ήταν ένα σημείωμα που αφορούσε μια δωρεά στους μοναχούς του Λοχ Λέβεν, μεταφράστηκε αργότερα στα Λατινικά και μπήκε στο αρχείο της επισκοπής του Αγίου Ανδρέα. Η δωρεά χρονολογείται μεταξύ 1093 - 1107 και ξεκινά με τις λέξεις "Ο Έθελρεντ, ο αξιομνημόνευτος άντρας, ο γιος του βασιλιά της Σκωτίας Μάλκολμ, ηγούμενος του Ντάνκελντ και μορμάρος του Φάιφ". Ο Σερ Τζέιμς Νταλρίμπλ θεωρεί ότι η λέξη Φάιφ είναι λεκτικό ατόπημα, δεν αναφέρεται στον τίτλο του κόμη αλλά στα εδάφη γύρω από την περιοχή.
Ο ιστορικός Τζον Μπαννερμαν (1932 - 2008) παρέχει μια διαφορετική εξήγηση, σημειώνει ότι υπήρχαν πολλά διατάγματα της εποχής του Αλεξάνδρου Α΄ και του Δαυίδ Α΄ που αναγνώριζαν τον Κωνσταντίνο κόμη του Φάιφ αλλά είναι ξεκάθαρο ότι ήταν ο Κωνσταντίνος και όχι ο Έθελρεντ. Ο Μπάννερμαν γράφει ότι ο μεταφραστής χρησιμοποίησε ένα ρήμα με δύο υποκείμενα και παρέλειψε να μεταφράσει το όνομα του μορμάρου Κωνσταντίνου. Οι μεσαιωνικοί ιστορικοί έχουν αναγνωρίσει τρεις αββαρτείες δηλαδή εδάφη που κρατήθηκαν από τον βασιλιά για λογαριασμό ενός ηγούμενου : Νταλ, Κίλμιτσαλ και Μάντερτι. Ο Σκωτσέζος ιστορικός Ουίλιαμ Φορμπς Σκίνε (1809 - 1892) σημειώνει ότι οι τρεις αββαρτείες δημιουργήθηκαν από τον βασιλιά Έντγκαρ για λογαριασμό του αδελφού του Έθελρεντ, οι αββαρτείες επέστρεψαν στο στέμμα μετά τον θάνατο του Έθελρεντ.

Θάνατος

Ο Άντριου του Ουίντουν σημειώνει ότι ο Έθελρεντ ήταν μαζί με την μητέρα του στο κάστρο του Εδιμβούργου την ώρα που πέθαινε όταν άκουσε ότι ο σύζυγος της και ο μεγαλύτερος γιος της Εδουάρδος έπεσαν στην μάχη του Άλνουικ. Στην συνέχεια σύμφωνα με τον Ουίντουν "Ο Έθελρεντ μετέφερε μυστικά το σώμα της από την δυτική πύλη του κάστρου στο Ντανφέρμλιν, με την ομίχλη μπορούσε να μην γίνει αντιληπτός. Ο Έθελρεντ πέθανε αμέσως μετά, δεν τάφηκε στον ναό του Αγίου Ανδρέα αλλά στο Ντανφέρμλιν μαζί με τους γονείς του και τον αδελφό του Εδουάρδο".
Κάστορας

Ονοματολογία

Η λέξη Κάστορας (λατιν. Castor) είναι ελληνική. Είναι γνωστό ότι ένας από τους δύο αδελφούς της ωραίας Ελένης λεγόταν Κάστορας. Μαζί με τον αδελφό του Πολυδεύκη, οι θεοί τους έκαναν αστέρια που στολίζουν τον νυχτερινό ουρανό του βορείου ημισφαιρίου.

Είδη

Δύο είδη κάστορα επιβιώνουν μέχρι σήμερα: ο Αμερικανικός κάστορας (Castor canadensis) και ο Ευρασιατικός κάστορας (Castor fiber). Το άλλο είδος, ο Κάστορας της Καλιφόρνιας (Castor californicus) είναι εξαφανισμένο είδος.
Ανάμεσα στους τοίχους

Πλοκή

Ο Φρανσουά Μαρίν (Φρανσουά Μπεγκοντό) είναι ένας καθηγητής, ο οποίος εργάζεται σε ένα σχολείο σε εργατική συνοικία του Παρισιού, της οποίας οι περισσότεροι κάτοικοι δεν έχουν γεννηθεί στη Γαλλία. Ο Φρανσουά διδάσκει γαλλικά σε έφηβους μαθητές.
Ήδη από την αρχή τα προβλήματα είναι εμφανή καθώς υπάρχουν διαφορετικές αντιλήψεις σχετικά με τις μεθόδους διδασκαλίας, λεκτικές αντιπαραθέσεις και προβληματικές συμπεριφορές από την πλευρά των μαθητών.
Η κατάσταση οξύνεται όταν ένας μαθητής παραπέμπεται στο γραφείο του διευθυντή μετά από μια σύγκρουση με έναν συμμαθητή του. Ο Φρανσουά τον υποστηρίζει, ωστόσο αποφασίζεται να αποπεμφθεί από το σχολείο και κινδυνεύει με απέλαση στην χώρα καταγωγής του, το Μάλι.
Στο τέλος της χρονιάς, Φρανσουά ρωτά τους μαθητές τι αποκόμισαν από τη σχολική χρονιά και όλοι γράφουν από κάτι, εκτός από μία μαθήτρια που λέει ότι δεν έμαθε τίποτα. Έπειτα, στο προαύλιο παίζουν ποδόσφαιρο και ο Φρανσουά σκοράρει ένα πολύ ωραίο γκολ.

Βραβεία/Διακρίσεις

Κέρδισε τον Χρυσό Φοίνικα στο 61ο Φεστιβάλ των Καννών, ενώ ήταν υποψήφια και για το Όσκαρ Καλύτερης Ξενόγλωσσης Ταινίας.
Μαύρη λίστα (ταινία)

Η πλοκή

Η ταινία περιγράφει την ιστορία της Ράχελ Στάιν (Καρίς Βαν Χούτεν) στα τέλη του Δεύτερου Παγκοσμίου Πολέμου. Η Ράχελ είναι Εβραία τραγουδίστρια η οποία ζούσε στο Βερολίνο πριν από τον πόλεμο και η οποία αναγκάστηκε να κρυφτεί από το ναζιστικό καθεστώς της κατεχόμενης Ολλανδίας. Συνεργάζεται με μέλη της Ολλανδικής αντίστασης όπως ο  Γκέρμπεν Κούιπερς και ο Χανς Άκερμανς και αγωνίζεται με κάθε τρόπο να εντοπίσει εκείνον που αφάνισε την οικογένειά της, ο οποίος πρόδιδε Εβραίους για να αποσπάσει τα τιμαλφή τους. Προσεγγίζει τον αξιωματικό των Ες-Ες Λούντβιχ Μούντσε στον αγώνα της να εντοπίσει τον προδότη. Μετά από έντονες ανατροπές, ανακαλύπτει ότι ο προδότης ήταν τελικά μεταξύ εκείνων που είχε εμπιστευτεί.
Πρόκειται για ένα πολεμικό θρίλερ το οποίο με έντονα χρώματα απεικονίζει την φρικαλεότητα των εγκλημάτων τόσο των ναζιστών όσο και των αντιστασιακών και τις απέλπιδες προσπάθειες για επιβίωση και δικαιοσύνη. Η πρωταγωνίστρια εμφανίζεται να ανακαλεί στη μνήμη της τα σκληρά γεγονότα της περιόδου του πολέμου, καθώς πλέον βρίσκεται σε κιμπούτς στο Ισραήλ.
Ο κύριος Σμιθ πάει στην Ουάσινγκτον

Υπόθεση

Ο Χιούμπερτ Χόπερ (Γκάι Κίμπι), κυβερνήτης μιας από τις Πολιτείες της δυτικής ακτής των Η.Π.Α. καλείται να επιλέξει έναν αντικαταστάτη για τη θέση του προσφάτως αποθανώντα γερουσιαστή Σαμ Φόλεϊ. Ο διεφθαρμένος πολιτικός αρχηγός Τζιμ Τέιλορ (Έντουαρντ Άρνολντ), ασκεί πιέσεις στον Γκάι Κίμπι να επιλέξει κάποιον τον οποίον να μπορούν να ελέγχουν και μετά από ρήψη κέρματος, ο κλήρος πέφτει στον αφελή και ιδεαλιστή αρχηγό του προσκοπικού σώματος Τζέφερσον Σμιθ (Τζέιμς Στιούαρτ). Ο δημοφιλής και σεβάσμιος γερουσιαστής (αλλά στην πραγματικότητα επίσης διεφθαρμένος) Τζόζεφ Πέιν (Κλοντ Ρέινς) παίρνει υπό την προστασία του τον νεαρό γερουσιαστή Σμιθ. Ο Σμιθ που θαύμαζε από μικρός τον Πέιν, ο οποίος ήταν στενός φίλος του πατέρα του, ερωτεύεται την κόρη του, Σούζαν (Άστριντ Όλγουιν) και λόγω αυτής του της έλξης για την κοπέλα γίνεται ο περίγελος του τύπου της Ουάσινγκτον. Παράλληλα ο Πέιν βάζει την γραμματέα του Κλαρίσα Σόντερς (Τζιν Άρθουρ) να πείσει τον Σμιθ να ζητήσει ένα κρατικό δάνειο για την αγορά γης που θα προορίζεται για κατασκηνωτικό κέντρο για τα παιδιά και το οποίο θα αποπληρωθεί από εισφορές παιδιών από όλη την αμερικανική επικράτεια. Στην πραγματικότητα το δάνειο πρόκειται να εξυπηρετήσει τα συμφέροντα του Τέιλορ και του Πέιν, οι οποίοι σκοπεύουν να αφήσουν τον Σμιθ εκτεθειμένο και έπειτα να τον βγάλουν από τη μέση. Ο Σμιθ με τη βοήθεια της Κλαρίσα που είναι ερωτευμένη μαζί του τους ξεμπροστιάζει μέσα στο κοινοβούλιο.
Μαργαρίτης Φραγκογιάννης

Η δράση του

Ο Μαργαρίτης Φραγκογιάννης μετείχε στην Επανάσταση από το ξεκίνημά της, στις χερσαίες επιχειρήσεις στην Ανατολική Στερεά και στην Εύβοια. Το Μάρτιο του 1822 με δικές τοιυς δαπάνες συγκροτεί σώμα που μετέχει στο μπλόκο του Ευρίππου και στην εκστρατεία Καρύστου. Την περίοδο του εμφυλίου υπηρέτησε υπό τις διαταγές του Βάσου Μαυροβουνιώτη μαζί με τους συμπατριώτες του Τριαντάφυλλο και Κωνσταντίνο Τζουρά, στην Πελοπόννησο και στην Ύδρα. Το 1824 βρισκόταν στο Ναύπλιο πληρώνοντας εξ ίδίων για τη σίτιση των 17 στρατιωτών του σώματός του, εώς ότου η Κυβέρνηση αποφάσισε να του χορηγήσει σιτηρέσιο στις 19 Ιουνίου:
"Διατάττεται το Υπουργείον να δώση εις τον Μαργαρίτην Φραγκογιάννην, Λήμνιον, Διαταγήν δια 17 στρατιώτας και καθημεριν'ον σιτηρέσιον από την σήμερον. Εν Ναυπλίω τη 19η Ιουνίου 1824".
Στις 1 Ιουλλίου 1824 του δίνεται ο βαθμός της υποχιλιαρχίας με διάταγμα του πρωθυπουργού Γεωργίου Κουντουριώτη, το οποίο ενέκρινε το βουλευτικό σώμα στις 2 Ιουλίου. Παραμένει στο Ναύπλιο αλλά αδυνατεί να συντηρήσει τους στρατιώτες του σώματός του αφού δεν τον πληρώνει η διοίκηση και τους ταΐζει ο ίδιος δανειζόμενος χρήματα. Σε αλλεπάλληλες αναφορές του προς τη διοίκηση ζητά να λυθεί το πρόβλημα, διότι τον πιέζουν οι δανειστές του και ζητά τουλάχιστον η διοίκηση να καλύψει το χρέος του που είχε φθάσει στα 500 γρόσια. Το Οκτώβριο του 1824 εμπλέκεται σε ταραχές στο Άργος, συλλαμβάνεται και φυλακίζεται στο Μπούρτζι. Ελευθερώνεται στις 18 Νοεμβρίου για να λάβει μέρος στις εκστρατείες κατά του Ιμπραήμ. 
Στη συνέχεια χάνονται τα ίχνη του.
Κύπελλο Αγγλίας (ποδόσφαιρο ανδρών)

Ιστορικά στοιχεία

Η απόφαση για τη δημιουργία του λήφθηκε την 20η Ιουλίου 1871 στα γραφεία του λονδρέζικου περιοδικού The Sportsman κατόπιν πρότασης του Τσαρλς Άλκοκ, επίτιμου γραμματέα της αγγλικής Ποδοσφαιρικής Ομοσπονδίας (The FA). Η πρώτη διεξαγωγή του κυπέλλου διήρκεσε μεταξύ 11 Νοεμβρίου 1871 και τον τελικό αγώνα της 16ης Μαρτίου 1872. Αυτός έλαβε χώρα στο Κένινγκτον Όουβαλ του Λονδίνου, όπου 2.000 θεατές πλήρωσαν από ένα σελίνι ώστε να παρακολουθήσουν τη νίκη 1-0 των Γουόντερερς επί των Ρόγιαλ Εντζινίρς, με σκόρερ τον Μόρτον Μπετς που –για αδιευκρίνιστο λόγο– είχε δηλώσει το ψευδώνυμο Α.Χ Τσέκερ.
Κατά την εναρκτήρια εκείνη διοργάνωση, από τα 50 τότε μέλη της FA δήλωσαν συμμετοχή μόνο τα 15, με δύο να αποσύρονται στον α' γύρο και ακόμη ένα στον β'. Περίπου 1½ αιώνα αργότερα, στο κύπελλο Αγγλίας λαμβάνουν πλέον μέρος αρκετά περισσότερα από 700 σωματεία (αριθμός ρεκόρ τα 763 της αγωνιστικής περιόδου 2011-12), των 9 πρώτων επιπέδων του αγγλικού ποδοσφαίρου και επιλεγμένα του 10ου, δηλαδή από τα πλουσιότερα και τα δημοφιλέστερα μέχρι ερασιτεχνικά μικρών χωριών. Αντίθετα με τα αρχικά χρόνια όπου στο θεσμό μετείχαν επίσης σύλλογοι των υπόλοιπων βρετανικών εθνών Ιρλανδία, Ουαλία και Σκωτία, σήμερα αγωνίζονται μόλις 6 της δεύτερης. Το 2013 πήρε μέρος για πρώτη φορά ομάδα από τα νησιά της Μάγχης.
Παραδοσιακά, όλοι οι αγώνες του κυπέλλου Αγγλίας είναι μονοί και πραγματοποιούνται στην έδρα του ενός αντιπάλου, με εξαίρεση τους δύο ημιτελικούς και τον τελικό που διεξάγονται σε ουδέτερα γήπεδα. Αντίθετα με άλλες εθνικές ποδοσφαιρικές ομοσπονδίες, η FA καθυστέρησε να εισαγάγει τη διαδικασία των πέναλτι, δεδομένου ότι έως και την περίοδο 1990-91 για ισοπαλία στα 90 λεπτά προβλεπόταν η επανάληψη της αναμέτρησης στην έδρα τώρα του φιλοξενούμενου (ή ουδέτερη για τις δύο τελικές φάσεις), με ημίωρη παράταση σε νέα ισοπαλία. Δεν είχε τεθεί περιορισμός ως προς τoν αριθμό των διαδοχικών επαναληπτικών που τυχόν θα απαιτούνταν, ενώ το γήπεδό τους όριζε πλέον ανά περίπτωση η FA. Σε μία απόπειρα να μην μεταβληθεί δραματικά ο επί 120ετία χαρακτήρας της διοργάνωσης, η διαδικασία των πέναλτι εφαρμοζόταν για λίγα χρόνια από τη δεύτερη συνάντηση ημιτελικών και τελικού (μετά 240' ισόπαλων δηλαδή, όχι 120').

Ο ποδοσφαιριστής με τα περισσότερα μετάλλια

Ο Άσλεϊ Κόουλ, κάτοχος επίσης του ρεκόρ συμμετοχών στη θέση του αριστερού αμυντικού για την εθνική Αγγλίας από το 2011 (τελικά συμπλήρωσε 107), έχει κατακτήσει 7 κύπελλα ως στέλεχος των Άρσεναλ (2002, 2003, 2005 με εύστοχη την 4η εκτέλεση της ομάδας του στην πρώτη διαδικασία πέναλτι τελικού) και Τσέλσι ΦΚ (2007 αλλαγή στην παράταση, 2009, 2010, 2012), ενώ τη μοναδική ήττα υπέστη κατά την πρώτη του εμφάνιση σε τελικό (2001: Λίβερπουλ ΦΚ-Άρσεναλ 2-1 με ανατροπή από τον Μάικλ Όουεν στα 83' και 88'). Ενδεικτικό του ρεκόρ είναι ότι τρία μόλις σωματεία έχουν να παρουσιάσουν περισσότερες κατακτήσεις του τροπαίου συγκριτικά με τον Κόουλ (Άρσεναλ 12, Μάντσεστερ Γιουνάιτεντ 11, Τότεναμ Χότσπερ 8), έως και το 2015.
Ταλίν (Αρμενία)

Ετυμολογία

Ανά τους αιώνες, το Ταλίν (Թալին) ήταν γνωστό με πολλές διαφορετικές προφορές, όπως Ταλίνα (Թալինա), Ταλίν Μετς (Թալին Մեծ), Ταλίν Βερίν (Թալին Վերին), Ταλνό βοτν (Թալնո ոտն), and Χαγί Ταλίν (Հայի Թալին). Ταλίνα είναι πιθανότατα η εξελληνισμένη εκδοχή του Ταλίν, που χρησιμοποιούταν από τον Πτολεμαίο κατά τον 2ο αιώνα.
Το όνομα Ταλίν είναι ένα πολύ κοινό γυναικείο όνομα στην αρμενική διασπορά.
Σερζ Τελ

Βιογραφία

Γεννήθηκε στη Νάντη της Γαλλίας το 1955. Σπούδασε στο Εθνικό Ινστιτούτο Ανατολικών Γλωσσών και Πολιτισμών.
Υπηρέτησε ως πρόξενος και ως πρεσβευτής της Γαλλίας στο Μονακό από το 2006 ως το 2016. Διορίστηκε κρατικός υπουργός το 2016, στη θέση του Μισέλ Ροζέ.
Ζέιν Μάλικ

Πρώτα χρόνια

Ο Ζέιν Τζάβαντ Μάλικ γεννήθηκε στις 12 Ιανουαρίου του 1993 στο Μπράντφορντ, στο Δυτικό Γιορκσάιρ της Αγγλίας. Ο πατέρας του, Γιάσερ Μάλικ, είναι κάτοικος του Ηνωμένου Βασιλείου με προγονικές ρίζες που προέρχονται από το Πακιστάν (British Pakistani), ενώ η μητέρα του, Τρίσια Μπράνναν Μάλικ, είναι Αγγλίδα. Έχει μία μεγαλύτερη αδερφή, την Ντονίγια, και δύο μικρότερες αδερφές, την Γουαλίγια και την Σαφάα. Τόσο η οικογένεια όσο και η γειτονιά στην οποία μεγάλωσε ανήκαν στην εργατική τάξη της Αγγλίας.
Ο Μάλικ μεγάλωσε στο Ιστ Μπόουλινγκ, που τοποθετείται νότια του κέντρου της πόλης του Μπράντφορντ. Εκεί ήταν μαθητής στο Lower Fields Primary School και έπειτα συνέχισε τις σπουδές του στο Tong High School, στο Μπράντφορντ. Ο Μάλικ έχει δηλώσει ότι άρχισε να αποκτά αυτοπεποίθηση και να έχει εμπιστοσύνη στον εαυτό του αφού άλλαξε δύο σχολεία στην ηλικία των δώδεκα ετών.
Μεγάλωσε με επιρροή από urban μουσική που είχε ο πατέρας του, κυρίως ριθμ εν μπλουζ (R&B), χιπ χοπ (hip hop) και ρέγκε (reggae). Ξεκίνησε να γράφει κομμάτια ραπ όταν ήταν ακόμα μαθητής και τραγούδησε για πρώτη φορά στην σκηνή όταν ο τραγουδιστής Jay Sean επισκέφτηκε το σχολείο του. Ο Μάλικ ασχολήθηκε επίσης με την πυγμαχία για δύο χρόνια, από τα 15 του χρόνια έως τα 17. Πριν προκύψει η μεγάλη του επιτυχία συνοδευόμενη από την μουσική του καριέρα, σχεδίαζε να γίνει δάσκαλος αγγλικών.

Καριέρα στον χώρο της μόδας

Το 2016 ο Ζέιν Μάλικ έκανε το ντεμπούτο του στο ετήσιο The Business of Fashion's, που περιλαμβάνει προσωπικότητες που έχουν μεγάλη επιρροή στον κόσμο της μόδας. Τον Ιανουάριο του 2017, κυκλοφόρησε μία σειρά παπουτσιών σε συνεργασία με τον Ιταλό σχεδιαστή υποδημάτων, Giuseppe Zanotti. Ο Giuseppe σχεδίασε για τον Ζέιν μία συλλογή που περιελάμβανε τέσσερα στυλ παπουτσιών - δύο μπότες και δύο αθλητικά παπούτσια. Τον Φεβρουάριο του 2017 κυκλοφόρησε η Καμπάνια Versus (Versace) για την Άνοιξη-Καλοκαίρι 2017 με τον Malik και το μοντέλο Adwoa Aboah. Μέσα στον ίδιο μήνα, ήταν συνοικοδεσπότης του CFDA/Vogue Fashion Fund's Americans στο Παρίσι, κατά την διάρκεια της Εβδομάδας Μόδας του Παρισιού, που διεξάγεται κάθε χρόνο. Η Donatella Versace, επικεφαλής σχεδιάστρια του οίκου μόδας Versace, διόρισε τον Ζέιν Μάλικ διευθυντή του δημιουργικού τμήματος για μία συλλογή ρούχων για άντρες και γυναίκες με τίτλο Zayn x Versus, που βγήκε στην αγορά τον Μάιο του 2017.
Κωνσταντίνος Καρτάλης

Βιογραφικά στοιχεία

Ήταν γιος του Γεωργίου Καρτάλη, δημάρχου Βόλου, βουλευτή και μέλους παλιάς οικογένειας εμπόρων & πολιτικών. Αδελφός του ήταν ο Αντώνιος Καρτάλης. Ήταν κτηματίας και διαχειριστής της οικογενειακής περιουσίας. Την περίοδο 1907 - 1925 διετέλεσε δημοτικός σύμβουλος Βόλου. Στις εκλογές του 1926 εξελέγη βουλευτής Λαρίσης με το Λαϊκό Κόμμα. Το 1929 εξελέγη δήμαρχος Βόλου, θέση στην οποία παρέμεινε μέχρι τις 19 Μαρτίου 1933, οπότε και πέθανε.
Νιγκιάρ Χατούν

Βιογραφία

Λίγες πληροφορίες είναι γνωστές για την Νιγκιάρ. Σύμφωνα με την οθωμανική επιγραφή (vakfiye) την αναφέρει ως Χατούν Μπίντι Αμπντουλάχ Βεχμπί (κόρη του Αμπντουλάχ Βεχμπί). Στον τάφο της στην Αττάλεια αναγράφεται ως Χατούν Μπίντι Αμπντουλάχ (κόρη του Αμπντουλάχ) που σημαίνει ότι ο πατέρας της ήταν Χριστιανός και μεταστράφηκε στον Ισλαμισμό.
Ο Βαγιαζίτ ήταν ακόμα Ηγεμόνας και διοικητής της Αμάσειας όταν γεννήθηκε το πρώτο του παιδί η Σαφιγιέ Σουλτάν Φατμά Σουλτάν, ενώ ακολούθησε η γέννηση της Αϊσέ Σουλτάν το 1465 και του Ηγεμόνα Κορκούτ το 1467.
Το 1481 ο Μωάμεθ Β΄ πέθανε και ο Βαγιαζίτ μετακόμισε στην Κωνσταντινούπολη, την πρωτεύουσα της Οθωμανικής Αυτοκρατορίας, μαζί με την οικογένειά του για να ανέβει στο θρόνο. Την ίδια χρονιά ο κύριος αντίπαλος του Ηγεμόνα Σελίμ, ο Ηγεμόνας Κορκούτ, στάλθηκε στη Μανίσα στη συνέχεια στην Ανατολία και μετά πάλι στη Μανίσα και η Νιγκιάρ τον συνόδευσε. Πριν το θάνατο του Ηγεμόνα Κορκούτ η Νιγκιάρ πήγε στην Αττάλεια όταν ο γιος της εκτελέστηκε εκεί το 1513 από τον Σελίμ. Κατά την αποχώρηση της από τα βασιλικά της καθήκοντα η Νιγκιάρ ασχολήθηκε με ευσεβή έργα.
Το 1502, μόλις ένα χρόνο πριν το θάνατό της, έχτισε ένα μαυσωλείο για τον εαυτό της το Γιβλιμιναρέ Τζαμί στην Αττάλεια.
Intel 8086

Ο 8086   ήταν ο πρώτος  μικροεπεξεργαστής 16-bit και έκτος συνολικά που σχεδίασε, παρήγαγε και παρουσίασε η εταιρεία ημιαγωγών Intel το 1978. Ήταν μια σημαντική αναβάθμιση του προκατόχου του 8085. Η συχνότητα λειτουργίας ξεκινούσε από τα 5 MHz στις πρώτες εκδόσεις και έφτανε στα 10 MHz. Τον διαδέχθηκαν χρονικά ο 8088 και ο 80186 αλλά ο ουσιαστικός διάδοχός του ήταν ο 80286. Η παραγωγή του σταμάτησε το 1998. 0 8086 όπως και ο 8088 είναι ένας από τους σημαντικότερους επεξεργαστές στην ιστορία των Η/Υ καθώς αποτέλεσαν τη βάση του προσωπικού υπολογιστή όπως τον ξέρουμε σήμερα. Ο 8086 ήταν το πρώτο μέλος της οικογένειας επεξεργαστών με τον κωδικό x86. Τέλος ήταν ο πρώτος επεξεργαστής που υποστήριζε μαθηματικό συνεπεξεργαστή ο οποίος κυκλοφόρησε ένα χρόνο αργότερα με τον κωδικό 8087.

Καταχωρητές

Ο 8086 είχε 8 καταχωρητές γενικής χρήσης 16-bit. Οι τέσσερις καταχωρητές αναλύονταν και σε  2 Χ 8-bit και ήταν οι AX (AH,AL) αριθμητική και λογική υπομονάδα, BX (BH, BL) καταχωρητής διευθύνσεων, CX (CH, CL) καταχωρητής αρίθμησης, DX (DH, DL) καταχωρητής δεδομένων, με τα γράμματα εντός παρενθέσεως να δηλώνουν τα ονόματα των μονάδων στους οποίους αναλύονταν. Οι άλλοι τέσσερις μπορούσαν να προσπελαθούν μόνο ως 16-bit και ήταν δύο καταχωρητές δεικτών SI και DI κυρίως για τη διευθυνσιοδότηση, ένας καταχωρητής BP ως βασικός δείκτης και ένας καταχωρητής SP ως δείκτης σωρού. Επίσης υπήρχαν τέσσερις καταχωρητές για τη διαδικασία του segmentation, οι CS, DS , SS, ES. Τέλος υπήρχε ένας καταχωρητής, ο IP δηλαδή ο βασικός καταχωρητής εντολών που έδειχνε την επόμενη εντολή προς εκτέλεση και ένας flag μη προσπελάσιμος που έδειχνε την κατάσταση λειτουργίας του επεξεργαστή.